text: Europas bedste disco-dansere
  13 juni 2011 kl. 14.52
  Trætte, men glade og overvældede. 15-årige Denise Pedersen og Anne Kjær Johansen fra Vejle vendte søndag hjem med henholdsvis tre og to Europamesterskaber i disciplinen disco-dans.
  Ikke færre end 18 dansere fra DK-Dans i Vejle deltog i mesterskaberne, som blev holdt i Polen. Foruden det individuelle og duo-mesterskabet, vandt de to også mesterskabet for små grupper sammen med fem andre dansere fra Vejle.
  
  Brækkeet tå
  - Men det var lige ved at glippe. En af gruppens dansere brækkede en tå i en gymnastiktime for tre uger siden - og hun måtte faktsk ikke danse, fortæller træneren, Nicole Pedersen til TV SYD. 
  Pigen skulle også have deltaget solo - og i duo-dans, men trak sig for at kunne gennemføre gruppe-dansen.
  
  12 DM-titler
  DK-Dans indførte disco-dans for lidt over fire år siden. Og disciplinen er blevet utrolig populær. Og for tre uger siden hjemførte danseskolen 12 danske mesterskaber i disco-dans. 
  - Der ligger en utrolig hård træning forud for EM, siger Nicole, så pigerne har virkelig fortjent de gode resultater. 
  Og pigerne kan se frem til en sommer med masser af træning. Til september skal de danse til VM. 
  - Og bare vi er væk fra træningen en uge, så kan de mærkes, siger Denise Pedersen.
  